Щыхьэт дэфтэрхэр иратыж
Бахъсэн район администрацэм и Iэтащхьэ Сыжажэ Хьэсэн школым нэхъыфIу щеджэ ныбжьыщIи 8-м я паспортхэр Урысейм и махуэм ирихьэлIэу яритыжащ.
Апхуэдэ Iуэху дахэр щекIуэкIыр щIыпIэ самоуправленэм и советым и зи чэзу зэхыхьэрати, депутатхэри, IуэхущIапIэхэм я унафэщIхэри, жылагъуэ лэжьакIуэхэри зэхуэсат.
«Урысейм и цIыху фызэрыхъуам щыхьэт техъуэ дэфтэрыр зыIэрыхьэжа дэтхэнэми жэуаплыныгъэ ин фи пщэ къыдохуэ», — жиIащ Сыжажэм, школакIуэхэм щехъуэхъум.
АдэкIэ «Урысей зэкъуэт» партым и жэрдэмкIэ, «Урысейм и щIэблэ» зэгухьэныгъэмрэ щIалэгъуалэ администрацэмрэ зэгъусэу тепсэлъыхьащ «Урысейр псоми ди зэхуэдэ унэщ» Iуэхугъуэм.
ЯгъэлъапIэ махуэшхуэм къежьапIэ хуэхъуам ныбжьыщIэхэм яхутепсэлъыхьащ Бахъсэн дэт курыт школ №3-м тхыдэмкIэ щезыгъаджэ Лысенкэ Евгение. Абы жиIащ махуэшхуэр ягъэлъэпIэн зэрыщIадзэрэ куэд мыщIами, абы мыхьэнэшхуэ зэриIэр. ЩIалэгъуалэ советым и унафэщI Зеущэ Аленэ тепсэлъыхьащ Урысей къэралыгъуэм и дамыгъэхэм яIэ мыхьэнэм.
ЗэIущIэм зыкъыщагъэлъэгъуащ районым ис уэрэджыIакIуэ, къэфакIуэ ныбжьыщIэхэм.
Алокъуэ Аринэ.
